Broj: 711-I-2564- P-311/23-02-21

Zagreb, 24. studenoga 2023.

**MIRAN ŠOIĆ**

**predsjednik Gradskog vijeća Grada Samobora**

**Predmet: očitovanje na zahtjev** **Mirana Šoića, predsjednika Gradskog vijeća Grada**

**Samobora**

**-daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 8. studenog 2023. pod brojem 711-U-7802-P-311/23-01-25 zaprimilo zahtjev za očitovanjem koji je podnioMiran Šoić, predsjednik Gradskog vijeća Grada Samobora.

U podnesenom zahtjevu podnositelji navodi kako dostavlja upit gradske vijećnice Irene Franceković, a koji se odnosi na eventualno postojanje sukoba interesa gradske vijećnice Nike Fleiss.

Podnositelj pojašnjava da je gradska vijećnica Nika Fleiss nakon što je izabrana na navedenu dužnost, zaposlena na radno mjesto tajnice Samoborskog športskog saveza, te ukazuje da u obnašanju iste dužnosti glasuje o donošenju proračuna Grada Samobora, a koji proračun se djelomično odnosi na sredstva koja se dodjeljuju udruzi Samoborski športski savez.

Podnositelj traži mišljenje Povjerenstva je li se glasanjem o proračunu Grada Samobora Nika Fleiss nalazi u sukobu interesa temeljem odredbi Zakona o sprječavanju sukoba interesa (“Narodne novine“, broj 143/21, dalje ZSSI).

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 32. sjednici održanoj 24. studenoga 2023., podnositelju daje očitovanje, kako slijedi.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije. Stavkom 3. predmetnog članka propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta. Stavkom 4. propisano je da popis udjela iz stavka 3. ovoga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Slijedom navedenog, članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a, osim odredbi iz članka 4., na njih ne primjenjuju, slijedom čega isti ne mogu postupati suprotno njegovim odredbama niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.

Međutim, Povjerenstvo napominje kako je sukladno odredbi članka 4. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i koji sadrži, između ostalog, odredbe o sprječavanju sukoba interesa.

S obzirom na navedeno, Povjerenstvo ukazuje podnositelju zahtjeva da navedeni etički kodeks kojim bi trebao biti propisan sukob interesa članova Gradskog vijeća Grada Samobora, može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa, sukladno kojima bi i članica Gradskog vijeća na koju se upit odnosi bila dužna postupati.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana